এমনি দুঃখ কষ্টের সময় এগিয়ে এলেন আফসার আলী। বড় ছেলেকে একটা কাজ দিলেন। ছোটোখাট কাজ। অল্প বেতন। আর সাফিনকে নিয়ে এলেন সিঙ্গাইরে। দিয়ে গেলেন তার নিঃসন্তান বন্ধু সাবিতের বাসায়। গ্রামের মানুষ তাকে সাবিত বিএসসি ডাকে। বিএসসি পাস করেই তিনি চাকরি নেন। ধল্লা বাজার প্রাইমারি স্কুলে। আগে থেকেই তিনি খুব হাসি খুশিতে থাকতেন। বিয়ের পরেও ছিলেন। কিন্তু অনেক চেষ্টা তদবির করেও যখন বাবা হতে পারলেন না, বাবা ডাক শুনতে পেলেন না তখন তিনি গম্ভীর হয়ে গেলেন। এই গুরুগম্ভীর লোকটা সাফিনকে পেয়ে খুশি। উচ্ছল প্রাণবন্ত হয়ে ওঠেন। সাফিনকে নিজের সন্তানের মতো বড় করে তোলেন। সাফিন তার তত্ত্বাবধানেই লেখাপড়া করে। এসএসছি পাস করে। ট্যালেন্ট পুলে বৃত্তি নিয়ে।